Από τις εργασίες της προανακριτικής επιτροπής για την υπόθεση Novartis και τον Δ. Παπαγγελόπουλο

efsyn.gr

Η πρώην εισαγγελέας κατά της Διαφθοράς, Ελένη Ράικου, δεν προσκόμισε σήμερα (Τετάρτη), κατά την κατάθεσή της στην Προανακριτική επιτροπή της Βουλής, τα αρχεία που της ζητήθηκαν την προηγούμενη φορά, σχετικά με την υπόθεση Novartis.

Υπενθυμίζεται ότι μέλη της προανακριτικής είχαν ζητήσει από την κ. Ράικου τη σύμβαση για τη μελέτη που είχε αναλάβει ο σύζυγός της από τη Novartis, αλλά και την ίδια τη μελέτη. Η σύμβαση αυτή αντιστοιχεί σε σχετικό έμβασμα (το μόνο από τα τρία εμβάσματα που βρέθηκαν, το οποίο αναγνωρίζει η πρώην εισαγγελέας κατά της Διαφθοράς).

Η κ. Ράικου δήλωσε ότι η εν λόγω σύμβαση και η μελέτη δεν βρέθηκαν, επειδή προ ετών είχε πλημμυρίσει το σπίτι της και τα αρχεία χάθηκαν. Νωρίτερα, σημείωσε ότι η ίδια δεν γνώριζε τίποτα για τη συμμετοχή τού συζύγου της, σε αυτή τη μελέτη.

Επίσης, κατά τη διάρκεια των ερωτήσεων που έγιναν από την εκπροσώπου του ΣΥΡΙΖΑ, Δώρα Αυγέρη, η εισαγγελέας εξέφρασε τη δυσαρέσκειά της, λέγοντας χαρακτηριστικά: «Μόνο με τον σύζυγό μου θα ασχολείστε;».

Το παρακάτω απόσπασμα, από τον διάλογό της με την κ. Αυγέρη, είναι χαρακτηριστικό:

⇒ Αυγέρη: Πότε μάθατε ότι και ο σύζυγος σας είχε πάρει χρήματα από τη Novartis;

Απάντηση: Το 2018 από τα δημοσιεύματα.

⇒ Αυγέρη: Μα εσείς μας είπατε ότι καθ'όλη τη διάρκεια της έρευνάς σας ασχοληθήκατε με τις πληρωμές που έχουν γίνει σε γιατρούς. Έστω το ένα από τα τρία εμβάσματα που αναγνωρίζετε, δεν το είχατε δει;

Απάντηση: Μα γιατί ασχολείστε μόνο με το σύζυγό μου;

⇒ Αυγέρη: Εσείς είπατε ότι το σκάνδαλο έχει να κάνει κυρίως με τις πληρωμές των γιατρών.

Απάντηση: Επαναλαμβάνω μόνο με τον σύζυγό μου θα ασχολείστε; Δεν γνώριζα τίποτα για τη συμμετοχή του σε αυτή τη μελέτη.

⇒ Αυγέρη: Καταθέτετε δήλωση πόθεν έσχες η οποία περιλαμβάνει και τους λογαριασμούς σας. Δε ρωτήσατε τον σύζυγό σας τι είναι αυτά τα χρήματα στον κοινό λογαριασμό σας;

Απάντηση: Δεν αναφέρεται στις καταθέσεις στον κοινό μας λογαριασμό ότι τα χρήματα ήρθαν από Novartis γι' αυτό και δε γνώριζα.

⇒ Αυγέρη: Τότε πώς δηλώσατε το συγκεκριμένο ποσό στο δικό σας πόθεν έσχες το 2010;

Απάντηση: Δε φαινόταν από πού ήταν.

⇒ Αυγέρη: Αυτή είναι απάντηση από την εισαγγελέα που ερευνούσε το σκάνδαλο και επέμενε στους χρηματισμούς γιατρών;

Απάντηση: Είπα δεν φαινόταν.

⇒ Αυγέρη: Η μελέτη του άντρα σας, για την οποία υπάρχει το αναγνωρισμένο από εσάς έμβασμα από τη Novartis το 2010, υπάρχει στο διαδίκτυο;

Απάντηση: Όχι δεν τη βρήκα.

⇒ Αυγέρη; Ούτε τη σύμβαση για τη μελέτη;

Απάντηση: Σας είπα, πλημμύρισε το σπίτι μας και χάθηκε.

⇒ Αυγέρη: Η μελέτη ήταν για το Diovan;

Απάντηση: Ναι.

⇒ Αυγέρη: Ξέρετε ότι όσα μας λέτε περιγράφονται στη στρατηγική της Novartis και το πρόγραμμα Exactly ;

Απάντηση: Δε γνωρίζω το πρόγραμμα Exactly.

Τι απαντά ο Δημ. Παπαγγελόπουλος

Με αφορμή τη κατάθεση της πρώην επικεφαλής της Εισαγγελίας Διαφθοράς Ελένης Ράικου στην προανακριτική επιτροπή της Βουλής, ο πρώην αναπληρωτής υπουργός Δικαιοσύνης Δημήτρης Παπαγγελόπουλος τονίζει ότι «στην κ. Ράικου αρέσει να αυτογελοιοποιείται».